Σημείωμα σχετικά με την εφαρμογή των μέτρων αντιντάμπινγκ και των μέτρων κατά των επιδοτήσεων, τα οποία θα ισχύουν στην Κοινότητα μετά από τη διεύρυνση με την ένταξη της Δημοκρατίας της Τσεχίας, της Δημοκρατίας της Εσθονίας, Δημοκρατίας της Κύπρου, Δημοκρατίας της Λετονίας, Δημοκρατίας της Λιθουανίας, Δημοκρατίας της Ουγγαρίας, Δημοκρατίας της Μάλτας, Δημοκρατίας της Πολωνίας, Δημοκρατίας της Σλοβενίας και της Σλοβακικής Δημοκρατίας, καθώς και σχετικά με την ενδεχόμενη επανεξέταση των εν λόγω μέτρων

(2004/C 91/02)

Όταν υλοποιηθεί η διεύρυνση, την 1η Μαΐου 2004, όλα τα ισχύοντα μέτρα αντιντάμπινγκ και μέτρα κατά των επιδοτήσεων θα εφαρμόζονται αυτομάτως στις εισαγωγές στη διευρυμένη Κοινότητα των εικοσιπέντε κρατών μελών. Συνεπώς, τα μέτρα αυτά θα εφαρμόζονται και στις εισαγωγές στα δέκα νέα κράτη μέλη(1). Κατά την ημερομηνία της διεύρυνσης, ορισμένες έρευνες που είχαν ξεκινήσει πριν την 1η Μαΐου 2004 θα βρίσκονται ακόμα εν εξελίξει. Εφόσον οι έρευνες αυτές καταλήξουν στη θέσπιση μέτρων, τα εν λόγω μέτρα θα ισχύσουν και στις εισαγωγές στα εικοσιπέντε μέλη της Κοινότητας.

Η Επιτροπή έχει αναπτύξει μια διττή προσέγγιση όσον αφορά την ενδεχόμενη επανεξέταση των μέτρων στο πλαίσιο αυτό.

Πρώτον, η αυτόματη εφαρμογή των μέτρων αυτών στα εικοσιπέντε κράτη μέλη της Κοινότητας ενδέχεται να προκαλέσει αδικαιολόγητα οικονομικά προβλήματα σε ορισμένους εμπορευόμενους, ιδιαίτερα στα νέα κράτη μέλη. Κατά συνέπεια, η Επιτροπή εξέτασε κατά πόσον απαιτούνται μεταβατικές ρυθμίσεις για τον περιορισμό των εν λόγω προβλημάτων, κατά τη διάρκεια μιας προσωρινής περιόδου.

Όλες οι τρίτες χώρες που υπόκεινται σε σημαντικά μέτρα εμπορικής προστασίας ενημερώθηκαν σχετικά με την πρόθεση της Επιτροπής να εξετάσει κατά πόσον η αυτόματη επέκταση των υφιστάμενων μέτρων εμπορικής προστασίας στο πλαίσιο της διευρυμένης Κοινότητας, από την 1η Μαΐου 2004, θα προκαλέσει σε μεμονωμένες περιπτώσεις οικονομικά προβλήματα. Οι κυβερνήσεις και οι εξαγωγείς των ενδιαφερομένων χωρών κλήθηκαν να εντοπίσουν τις εν λόγω ενδεχόμενες περιπτώσεις οικονομικών προβλημάτων και να τις θέσουν υπόψη της Επιτροπής. Στη συνέχεια, διοργανώθηκαν συναντήσεις με κυβερνήσεις ή/και εξαγωγείς από πολλές τρίτες χώρες, από τις οποίες 50 περίπου ανακοίνωσαν στοιχεία στην Επιτροπή. Οι προβληματικές περιπτώσεις εντοπίστηκαν από την Επιτροπή και ως εκ τούτου ξεκίνησαν πρόσφατα αρκετές ενδιάμεσες επανεξετάσεις έτσι ώστε να εξευρεθούν μεταβατικές λύσεις για την αντιμετώπιση των εν λόγω προβλημάτων.

Δεύτερον, η Επιτροπή επισήμανε το γεγονός ότι είναι πρόθυμη να επανεξετάσει τα μέτρα αντιντάμπινγκ και μέτρα κατά των επιδοτήσεων, σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96(2) και το άρθρο 19 του κανονισμού (ΕΚ) αριθ. 2096/97(3), εφόσον οποιοδήποτε ενδιαφερόμενο μέρος το ζητήσει και παράσχει αποδείξεις ότι τα μέτρα θα ήταν αρκετά διαφορετικά εάν βασίζονταν σε στοιχεία που θα περιελάμβαναν τα νέα κράτη μέλη. Σχετικά με το θέμα αυτό, θα πρέπει να επισημανθεί το γεγονός ότι η διεύρυνση αυτή καθαυτή και χωρίς τα εν λόγω αποδεικτικά στοιχεία δεν αποτελεί επαρκή βάση για να πραγματοποιηθεί επανεξέταση. Τα ενδιαφερόμενα μέρη καλούνται να επισκεφθούν τις σχετικές με τη διεύρυνση σελίδες του ιστότοπου της ΓΔ Εμπορίου (http://europa.eu.int/comm/trade /issues/respectrules/tdi_enlarg /index_en.htm) για περαιτέρω πληροφορίες ή για να επικοινωνήσουν με το γραφείο εξυπηρέτησης (helpdesk).

(1) Τη Δημοκρατία της Τσεχίας, τη Δημοκρατία της Εσθονίας, τη Δημοκρατία της Κύπρου, τη Δημοκρατία της Λετονίας, τη Δημοκρατία της Λιθουανίας, τη Δημοκρατία της Ουγγαρίας, τη Δημοκρατία της Μάλτας, τη Δημοκρατία της Πολωνίας, τη Δημοκρατία της Σλοβενίας και την Σλοβακική Δημοκρατία.

(2) Όπως τροποποιήθηκε τελευταία με τον κανονισμό (ΕΚ) αριθ. 461/2004 του Συμβουλίου, της 8.3.2004 (ΕΕ L 77 της 13.3. 2004, σ. 12).

(3) Όπως τροποποιήθηκε τελευταία με τον κανονισμό (ΕΚ) αριθ. 461/2004 του Συμβουλίου, της 8.3.2004 (ΕΕ L 77 της 13.3. 2004, σ. 12).